LidanRubinov/Halacha-QA huggingface dataset:
שאלה: נטילת תרופה קוסמטית בשבת: אני נוטל תרופה למניעת נשירת שיער. אופיה של התרופה הוא שחייבים לקחת אותה כל יום, ברציפות, כל הזמן, אחרת עלולה לחול נשירת שיער מוגברת. האם מותר לי ליטול את התרופה בשבת?
תשובה: כן. אם אתה צריך לקחת אותה ברצף, יהיה מותר גם בשבת.
שאלה: הכנסת לשון הקודש לאמבטיה ולבית הכיסא: יש נייר טואלט שעל האריזה כתוב: שומר שבת, או שומר שביעי. האם יש קדושה בעצם המילים: שבת ושביעי ואסור להכניסן לשירותים, או שמא מותר?
תשובה: כן, זה לא דבר של קדושה. כמו שמותר להכניס עיתון שלא מדבר בענייני קדושה לשירותים, למרות שכתוב בעברית.
שאלה: פשט ב- מגן-אברהם : ה- מגן-אברהם באורח-חיים סימן צ"ד סעיף-קטן ט מביא אפשרות שבה אדם הרוכב על בהמתו יוכל לפסוע לאחוריו לאחר תפלת עמידה. לא הבנתי מה הוא כתב שם, ואשמח לשמוע חוות דעת.
תשובה: היות ומעיקר הדין מותר לאדם ההולך בדרך להתפלל שמונה-עשרה כשהוא יושב על החמור, כתב הרמ"א כי את שלושת הפסיעות בסוף התפילה יעשה על ידי החמור(שהחמור עצמו יפסע ג' פסיעות). מוסיף על כך המג"א שאם הוא יכול על גבי החמור להזיז את עצמו כמו שלוש פסיעות יכול לעשות גם כך. הרב שמואל הולשטיין
שאלה: ביטול מצווה שלא באשמתי: מידי יום אני מברך ברכת כהנים בבית הכנסת. קרה ואנשים איחרו ולא כל הציבור עמד באותו מקום בתפילה ולכן הרב החליט שתהיה קדושה קצרה ולכן לא עליתי לברכת כהנים. האם לא יצאתי במצווה אף שרציתי אך לא יצא לי משום שהציבור איחר?
תשובה: בבוקר בדרך כלל לא עושים תפילת שמונה עשרה קצרה, משום ברכת כהנים. אם לא עשו חזרת הש"ץ, לא קראו לך, ואם לא קראו לך, אין עליך חובה, אתה מצידך אנוס. אך חבל שהציבור הפסיד את הברכה, אינני חושב שזו הנהגה נכונה. הציבור צריך להקדים חמש דקות קודם, אם הם לחוצים, כדי לאפשר את ברכת כהנים, זו מצוה מהתורה.
שאלה: מכונת עוגות: במכונת עוגות, כאשר מזמינים עוגה היא נופלת מגובה מסויים ע"י סליל מסתובב למגש שממנו לוקחים אותה. לכא מדובר על גדר פת הבאה בכיסנין. האם אין פה בעייה של ביזוי אוכלין?
תשובה: לא נראה לי שיש בעיה. זה לא נופל על הרצפה, זה נופל למקום המיועד לקבל את העוגה.
שאלה: כבוד ספרים: במחסן של אוצר ספרים נערמות ערימות גדולות של ספרי קודש, גם בשעת הקיטלוג, סימון וכדו הגורמות לכמה בעיות: א- קשה להקפיד על סידור על פי הסדר המקובל (תנ"ך, סידור, משנה וכו ), מתי חובה להקפיד בזה? ב- לא תמיד יש מספיק מקום לשים את הספרים במקום גבוה דיו. מהו המינימום הנצרך להפסיק בינם לרצפה? ג- לפעמים צריך לעלות על שולחן ארוך שבחלקו מונחים ספרים או על מדפים ארגזים כדי להגיע למדפים יותר עליונים, אם כן, מה מותר ומה אסור? ד- כשמתקנים ספר, האם יש משהו שצריך להמנע ממנו כי נראה כביזיון? (כגון להניח דבר כבד על הספר כדי שידבק טוב או להניחו לזמן מה על הבירכים כדי לעבוד איתו וכדו ). אם אפשר לפרט בכל מקרה לגופו.
תשובה: א. ערוך השולחן אומר שבשאר ספרים, לא צריך להקפיד. יש להקפיד שלא לשים על חומש שאר ספרים, אבל בשאר ספרים, לא צריך כל כך להקפיד. ב. לכתחילה 3 טפחים, אבל לפחות יש לשים קרש או משהו שלא יהיו ממש היכן שדורכים. ג. זה מותר כיון שזה לצורך עבודה, וזה לא פגיעה חלילה בכבוד הספרים. ד. אם זה לצורך זה לא נקרא בזיון.
שאלה: העסקת פלשתינים בבניה בישוב: ברצוני לציין שרב היישוב שלנו לא מוכן לפסוק ולכן אני רוצה תשובה של רבנים אחרים. האם מותר לכפות על אנשים לא להכניס פלשתינים לבניה (מדובר עם שמירה אישית עליהם) בישוב, בטענה שהם מסוכנים ובכך לגרום נזק כלכלי קשה לבונים, ידוע שעם פלשתינים זה עולה פחות באופן משמעותי? לכפות כוונתי באסיפת חברים. אם זה מותר, האם זה בכלל מוסרי לכפות?
תשובה: שאלו אותי בכמה ישובים. אני אומר שדבר כזה צריך להביא לאסיפת חברים. זאת בעיה התנהגותית. אני מבין שיש חלק מהציבור לא רוצים שיכנסו הפועלים, הם חושדים בהם. ויש אומרים שאם לא נבנה באמצעותם היישוב יהיה חרב, אנשים לא יוכלו להרחיב את בתיהם, או שלא יוכלו בכלל לבנות. זה תלוי ברצון התושבים. כך גם עניתי ליישוב ששאל האם לבנות גדר סביב היישוב, שזה תלוי ברצון התושבים. אם הרוב אומר שצריך לבנות, המיעוט צריך לקבל את זה, וכן להיפך. ולא שאחד יכוף על השני. זה לא כל כך בעיה הלכתית, זה בעיה של איך אנחנו מתמודדים עם האיום של המחבלים. אם רוב הציבור מסוגל לעמוד בזה, בבקשה. ואם רוב הציבור לא מסוגלים, צריכים המיעוט להישמע לזה.
שאלה: הכנת בית מזוזה עם ציור: האם אפשר להכין בית מזוזה לחדר ילדים כשעליו יש ציור פיסול מפימו של בעלי חיים (כמו כלבים,חתולים,כבשים, פרות) או ציור פיסול מפימו של בני אדם (כמו ילדים, תינוקות וכו ), כמובן, שהאות ש או האותיות שדי יהיו על המזוזה?
תשובה: לא מתאים לעשות בית מזוזה בדמות אדם או בעל חיים בפרט אם הוא טמא.
שאלה: כיבוד הורים מול בית: לאחרונה אבי חלה ונאלצנו לשהות עמו 24 שעות ביממה. עשינו תורנות בין הילדים בעיקר במשמרת של הלילה, ובעקבות זאת חלק קטן מהעבודות היום-יומיות שלי נפלו עליה. בהתחלה אשתי לא אמרה כלום והבינה שזה מה שצריך לעשות במקרה כזה. לאחרונה היא מתחילה להעיר לי שאני מקדיש לזה יותר מדי זמן, ופחות מדי לבית, עם כל מיני שאלות, כגון: מה הוא לא יכול להסתדר לבד, אתה עושה יותר מאחיך וכו. חשוב לציין שאני מנסה כל הזמן לאזן בין שני הדברים החשובים. שאלתי לרב היא: האם מצות כיבוד אב ואם חשובה יותר?
תשובה: זה בעיה. אני חושב שבמקרה כזה האחים צריכים לשכור מישהו, אפילו בת (פיליפיני וכדו'), שיהיה עם האבא 24 שעות, והמשפחה יבואו מידי פעם לבקר. אבל להטיל את העול הזה על חשבון המשפחה, זה בעייתי. כתוב בתורה: "על כן יעזוב איש את אביו ואת אימו ודבק באישתו". אני חושב שצרכי הבית שלך קודמים לדבר הזה.
שאלה: העדפת הצעיר על הבכור- מדוע?: השאלה היא פשוטה ומסובכת. פשוטה מכיוון שדעת המקום כפי שנמסר בכתובים ככה, ומסובכת מכיוון שזה לא מובן למה? רואים לאורך כל התורה כולה וגם לאורך הכתובים שההשגחה העליונה מעדיפה ובוחרת ב"צעירים" לתפקידי מפתח. לדוגמא: בסיפור קין והבל - האלוהים העדיף את מנחת הבל הצעיר, ולמנחת קין לא שעה. אברהם אבינו לא היה הבן הבכור של נחור, ובכל זאת בחר בו הקב"ה לאחד והיחיד. ישמעל היה בנו בכורו והאלוהים בחר ביצחק "ביצחק יקרא לך זרע". עשו היה בנו הבכור של יצחק והאלוהים בחר ביעקב. מתוך 12 בניו של יעקב היה ראובן הבכור בבנים ואילו יעקב בחר ביוסף כבכור (נתן לו 2 חלקים בירושה לאפרים ומנשה), וגם אם תאמר כי יוסף היה בכור רחל, אומרת התורה בספר שמות: וגם אם היו לך שתי נשים אחת שנואה ואחת אהובה, לא תבכר את בן האהובה על בן השנואה וכו. ליוסף היו שני בנים, מנשה הבכור ואפרים הצעיר, ויעקב וההשגחה בחרו באפרים על ידי סיכול הידיים. אהרון ומשה - האלוהים בחר במשה הצעיר. בני אהרון - האלוהים המית את נדב ואביהו הגדולים ואלעזר נמשח תחתם. שאול המלך - לא היה בכור בני קיש. דוד המלך - היה הצעיר בבני ישי. וכו וכו. כאן מדובר רק על הנבחרים על ידי ההשגחה העליונה ולא על המלכים שמוזכרים בספר מלכים שהומלכו כנראה בעיקבות הבכירות שלהם. אז מה השאלה? איך יכול להיות שכל המבוגרים מול הילדים לא היו ראויים, האם זה יכול להיות כך באופן גורף? האם זה כך למעשה בחיים, שהילדים הצעירים במרבית המקרים מתעלים על פני הבכורים מכיוון שהם נלחמים על מקומם ומכשירים את עצמם לחיים של מאבקים? מה ההסבר של פרשני התורה לבחירת הצעיר על פי הבכור?
תשובה: התורה קובעת שיש תפקיד של בכורה. היה ניתן לקבוע שכלל אין תפקיד לבכור שהרי על פני הדברים עדיף שכל האחים יהיו שוים. אולם התורה רואה חשיבות שבכל מצב יהיה מנהיג למשפחה. כל עוד שהאבא נמצא הוא צריך להנהיג את המשפחה. ברגע שהאבא מסתלק מן העולם יש להעביר את המנהיגות לאחד מן האחים. באופן טבעי המנהיגות תעבור לגדול האחים משום שנסיון החיים של הבכור והבהירות במי עומד להיות המנהיג עוזר לאחדות המשפחה. אם לא היתה הוראה קבועה שבה התורה מורה לאבא לתת לבכור את המנהיגות זה היה יוצר חוסר יציבות בחיי המשפחה. הדברים האלו נכונים כהדרכה למשך כל הדורות. אולם בתחילת יצירת העולם וכל עוד שלא נוצרה שושלת מיוחסת של משפחה הדברים שונים. לכן אנו רואים שבמקרים רבים בתחילת יצירת דבר חדש הבחירה למנהיגות אינה דווקא של הבכור אלא של צעיר יותר. יתכן שהכישורים הנצרכים בשביל להתחיל שושלת אינם עוברים בירושה ובתולדה אלא חייבים להקנות בקנין אישי. לכן אנו מוצאים שבכל עת שמתחיל ענין חדש בעולם יש תהליך של בירור והדברים אינם יכולים להתבסס דרך היציבות והקדושה שמופיעה דרך סדר התולדה. אולם אחרי שהתיצבה המשפחה מורה לנו התורה "את הבכור אפילו אם הוא בן השנואה - יכיר."
שאלה: מעשר מנכסי נדל"ן: עד לפני כשנה וחצי גרתי לבדי בדירה של המשפחה בעיר מסויימת ולכן לא שילמתי שכירות והכנסתי היחידה הייתה המשכורת החודשית וממנה עישרתי. לפני כשנה וחצי עברתי לתל אביב וקיבלתי אישור מהמשפחה להשכיר את אותה דירה ולשכור דירה אחרת תמורת הסכום כך שלמעשה כרגע הדירה הראשונה מתפרשת כהכנסה נוספת אף על פי שאני משלם בסכום שכירות בתל אביב וההפרש הוא קטן לטובתי. האם צריך לעשר משכר הדירה, שכעת הוא מבוטא בכסף, או רק מההפרש בתשלומי השכירות, אם בכלל?
תשובה: אתה מקבל הכנסה מהדירה הזו שאתה משכיר. לכל אדם יש הוצאות. אם אתה נוהג לתת מעשר, צריך לתת מזה מעשר.
שאלה: ברוך שם כבוד מלכותו לעולם ועד: מה המשמעות של הברכה ה"עקיפה" הזו - ברכת השם של כבודה של המלכות, מה העניין ב"שם" וב"כבוד", ומדוע לא לברך את המלכות באופן ישיר?
תשובה: זוהי ברכה על כך ששמו של הקב"ה, שהוא הגילוי של הקב"ה, יתגלה בצורה שלמה בכך שכולם יכירו את מלכותו של הקב"ה בעולם הזה לעד ולתמיד. אומרים זאת בלחש משום שעדיין בזמן הזה אנו לא נמצאים במדרגה עליונה זו, שהרי רבים מבני אנוש שצריכים לקבל את עול מלכות ה' עליהם מתנכרים לזאת, אולם אומרים זאת בלחש כביטוי לכך שזו השאיפה הפנימית שלנו. ביום הכיפורים שאין יצר הרע שולט ואינו יכול להשטין אנו מעיזים לומר זאת בקול רם כמו שנאמר זאת לעתיד כשנזכה לראות בגילוי שמו בעולם ויהיה ה' אחד ושמו אחד.
שאלה: אי למידה בישיבות בליל קריסמס: מה הסיבה ומהיכן במקורות המנהג שבחלק מהישיבות הגבוהות לא לומדים בליל קריסמס (Xmas)?
תשובה: אנו לא מתעניינים ביום זה ולא יודעים מתי הוא חל ומימלא לומדים בכל הלילות. מאלו שלמדו בישיבות באירופא שחיו בסביבה נוצרית היו כאלה שלא למדו תורה בלילה זה שלא יהו לאותו האיש זכיות. אך אנו בני ארץ ישראל לא עוסקים בנושא זה.
שאלה: חפץ גזול  שאול שלא מדעת שאין לו דורש: א. לפני כמה שנים, בהיותי חייל בשירות סדיר, ניגש חייל מהפלוגה למתחם המחלקה שלי ו"שאל" אולר מאחד החדרים. לאחר גמר השימוש הוא נתן לי אותו ובקש שאחזיר אותו לבעליו. עברתי בין כולם ואף אחד לא טען לבעלות. כיום האולר מונח כאבן שאין לה הופכין ומתחיל להעלות חלודה. 1. מה לעשות איתו? 2. האם חובה עלי לשמור אותו מפני החלודה (שלא הייתה עליו כשבא לידי)? ב. ספר קודש שנמצא ולא נמצאו הבעלים כבר כמה שנים (וכנראה גם לא יימצאו - אין שם על הספר) - מה דינו?
תשובה: א. הנך שומר אבידה, ולמעשה אתה יכול למכור את החפץ במחיר המוערך כמחירו של החפץ, מכיוון שהאולר מופסד כל זמן שהוא בידך ואין לך חובה להשקיע בשימונו, וכפי דברי המשנה באלו מציאות "כל שאינו עושה ואוכל, ימכר." (לאחר המכר רשום בפנקסך שאתה חייב כך וכך כסף לבעל אבידה פלונית, והנך יכול להשתמש בכסף.) ב. ישנם פרטים מרובים בדין האבידה מתי חלה בה חובת השבה, ולא נוכל לענות על כך מכיוון שלא פורטו פרטי המקרה, אך בכל אופן מותר לך למוכרו מכיוון שבספרים המצויים בשוק חל דין הגמ' הנאמר על מוצא תפילין "שם דמיהן ומניחם". (כל זאת כמובן אם אין הערות מיוחדות שבעל הספר רשם בספרו, שאז אין למכור שכן אין למצוא כזה ספר בשוק.) הרב חננאל פאטשינו.
שאלה: קללת אב לאחר מיתה: אבי הלך לעולמו לפני שנים מספר. לצערי, זמן קצר קודם לכן התווכחנו קשות ואבי קילל אותי. אני מרגישה לא טוב עם זה. הלכתי פעמים רבות לקיברו לבקש את סליחתו. האם הוא יכול לסלוח, האם יש דרך נוספת להפר קללת אב? אודה על תשובה בהקדם, מרגישה נורא בגלל זה.
תשובה: אם הלכת ובקשת סליחה על קברו נסלח לך. ואם תהיה הזדמנות שיהיו עשרה על יד הקבר ואת תבקשי סליחה בפניהם זה יהיה עוד יותר טוב. וגם תתני צדקה לעילוי נשמתו.
שאלה: ברכת הגומל לאחר ניתוח לייזר: האם צריך לברך הגומל לאחר ניתוח להסרת משקפיים בלייזר?
תשובה: לכאורה נראה לי, שאם לא עושים הרדמה כלל, לא מברכים הגומל. האדם לא היה בהימצאות במצב של סכנה. אלא אם כן רופאים יגידו אחרת.
שאלה: באיזה יד מנשקים את המזוזה?: האם יש חיוב ביד מסוים לנשק את המזוזה, ואם יש נוהג ביד כלשהי, מדוע?
תשובה: יד ימין היא המכובדת יותר, כפי שלחיצת יד נעשית ביד ימין. לכן את המזוזה שאנו מחפשים לכבד ולהוקיר ראוי לנשק ביד ימין, וכך נוהגים. הרב שמואל הולשטיין
שאלה: תפילה בקול ללא חזרת הש"ץ: נפטר אביו של גיסי וקברו אותו בבית הקברות. הקבורה החלה ב- 16:00 ונסתיימה ב- 16:45. בקשתי מהקהל שנתפלל בסככה מחוץ לבית הקברות אך צמודה לו, ולא היו סידורים כלל, מלבד דף עם קדיש היתום. אני יודע את התפילה בעל פה אך 98 מהנוכחים לא ידעו את התפילה בעל פה.בקשו שאתפלל בקול רם. התפללתי בקול רם ללא חזרה את כל התפילה על מנת לזכות את אלה שלא ידעו. סברתי שאם אתפלל בלחש מה עם האחרים יעמדו כגולמים?! ביודעי את מעלת התפילה ומאפיינה הבולט היותה תפילה בלחש, האם טוב עשיתי? השאלה מופנית אליכם רבותי על מנת שאשכיל לעתיד.
תשובה: אם התפללת בקול רם והוצאת את כולם, בדיעבד זה ר.
שאלה: פת עכו"ם: הייתי מבקש להבין עניין עקרוני בסוגיית אכילת פת עכו"ם. גם לדעת המקילין המתירים לאכול פת עכו"ם של נחתום פלטר מאפייה (מכל מיני סיבות), מה עם עניין הניפוי של הקמח, הרי הם לא מנפים את הקמח מן הסתם?
תשובה: מה שח דיברו על פת עכו"ם, זה כדי לא לפתח יותר מדי יחסי שכנות ואהדה איתם. אם זה פלטר המוכר לרבים, אין בעיה. אבל ברור שצריך להקפיד על ניפוי הקמח, בייחוד במקומות החמים שיש חשש של התפתחות התולעים. כמו כן, יש ארצות שתבניות האפיה מרוחות בשומן איסור. סיפר לי מישהו שנסע לאיטליה, שאי אפשר להשיג לחם כי כל התבניות מרוחות בשומן איסור. ואם כן גם אם יש מקרים שפת נוכרי מותרת, יש להקפיד על ניפוי ושהתבניות מרוחות בשומן איסור.
שאלה: מנויי חדש כדי לקבל דקות חינם: חברת "סקייפ" נותנת שירות שיחות באינטרנט אם אני פותח אצליהם "מנוי" ומטעין אותו בכסף. גיליתי שכל פעם שאני פותח "מנוי" אני מקבל כמה דקות חינם. אני פותח כל פעם כמה תיקיות וככה אני מדבר בחינם, האם זה גזל או שהחברה כבר לוקחת את זה בחשבון וממילא היא מסכימה לי?
תשובה: משאלתך נראה שכל מי שעושה מנוי על חברת התקשורת הזו מקבל כמה דקות חינם וכיוון שכך אין שום בעיה לפתוח כל יום מנוי חדש ואם הם ירצו להגביל אותך הם יעשו זאת, אמנם כל ההיתר הוא בתנאי שאתה כותב את השם האמיתי שלך ולא משנה פרטים מפעם לפעם אחרת זהו גזל גמור כיוון שהם בטוחים שאתה מנוי חדש ואין להם אפשרות לראות שכבר פתחת מנוי בעבר. לסיכום: מותר לפתוח כל יום תיקיה חדשה בתנאי שזה תמיד עם אותו שם. הרב אריאל איגרא
שאלה: שידוכים בין מגזרים שונים: רציתי לשאול האם זה מתאים ואפשרי אם אני בחורה חרדית שמקפידה על דברים מסוימים ואילו בחור שאני יוצאת איתו הוא עם כיפה סרוגה ולא מקפיד כל כך על דברים אילו האם זה מתאים, ואפשר להתגבר על זה או שיכולים להיווצר בעיות בהמשך החיים. מצפה לתשובה מכם
תשובה: אם תסבירי לי על מה את מקפידה יותר ממנו אוכל לענות על שאלתך. אם את מתכוונת ללבוש החיצוני שהוא עם כיפה סרוגה ואצלך במשפחה מקובל ללבוש כיפה שחורה על זה אפשר להתגבר. אך אם הבחור אינו מקפיד בקיום מצות אינו שוקד על התורה על זה אין להתפשר. יש בחורים עם כיפות סרוגות גדולות שמקפידים על קלה כבחמורה והם בעלי מדות טובות למצוא בחור מסוג זה צריך לשאוף.
שאלה: עבר זמן קריאת שמע: עבר זמן קריאת שמע ותפילה, מה עלי לומר ר התפילה? כולל קורבנות אם זה בכלל שייך? (ספרדי)
תשובה: קריאת שמע: אם עבר זמן קריאת שמע ולא עבר זמן תפילה, יש לקרוא קריאת שמע בברכותיה, ואם עבר גם זמן תפילה יש לקרוא במשך היום קריאת שמע ללא ברכותיה (שו"ע סי' נח,ו), ויש לדעת שלאחר זמנה - אף על פי שבפועל קורא קריאת שמע, מכל מקום הוא הפסיד את המצווה של קריאת שמע. ולכן צריך להיזהר מאוד לקוראה בזמנה. תפילה: אם עבר זמן תפילה, יתפלל עד חצות, ולאחר חצות כבר אינו יכול להתפלל, אבל במנחה יתפלל פעמיים תפילת עמידה, והפעם השנייה תהא תשלומים על התפילה שהחסיר. אם לא התפלל שחרית במזיד אינו יכול להשלים במנחה. לגבי קרבנות, נראה שכל זמן שיכול להתפלל, כלומר עד חצות, יכול לומר גם קרבנות. הרב יאיר וסרטיל
שאלה: שתילת גינה: בימים אלו אני עומד להיכנס לבית חדש. לבית זה ישנו שטח אדמה. מתחת לגינה ישנה חניה של הבניין (לגינה אין גג, אין חיבור בינה לבין הקרקע ממש, כיוון שהיא על גג חניית הביניין). ברצוני לשתול בשטח אדמה זה דשא, האם מותר?
תשובה: שאלתך היא בדבר גג (בית, חניה וכדו') שעל גביו פרסו אדמה, וכבר פסק בכך הרא"ש שהרי זה כשדה לעניין ערלה. על כן גם לעניין שביעית נראה שיש לאסור לשתול בו. בברכת התורה והארץ הרב יהודה הלוי עמיחי
שאלה: תלונות אחרי שירת הים: למה בני ישראל מיד אחרי שירת הים התלוננו, כלומר, מיד אחרי הגובה "שלא ראתה שפחה על הים" ישר להתלונן על האוכל מה הסיבה? אשמח לקבל מקורות ללימוד.
תשובה: האם היית פעם במדבר ללא מים והרגשת צמאון נורא ותחושה שאדם קרוב למות בגלל הצמא זו הייתה ההרגשה של עם ישראל. ואחר כך אזל האוכל והעם מפחד שהם ימותו ברעב. הם לא התלוננו על תוספת אוכל הם התלוננו כי רעבו מאד ולא ראו מנין ימצא להם אוכל במדבר. וכל זה עשה ד' כדי שידעו שהאוכל הוא מד' ית'. כי רק כאשר אדם נמצא במצב של רעב ולא יודע מהיכן ימצא מזון רק אז הוא מבין כמה הקב"ה טוב שהוא נותן מזון לאדם. וכמה צריך להודות על המזון.
שאלה: עבודה אצל מלווים בריבית: הציעו לי לעבוד בתור שליח אצל מלווים בריבית. בעבודה אני אמור לאסוף כסף מאנשים, בלי ללדבר לאיים או כל דבר אחר, אני פשוט מגיע אוסף את הסכום שתואם איתם וממשיך הלאה. האם מותר לעבוד בעבודה כזאת? הרי אני יודע שבכלל אסור להלוות בריבית. לתשובתכם אודה, ו על העבודה המקסימה שלכם, המשיכו כך!
תשובה: אם אכן ההלואות הן בריבית ללא היתר אסור להיות שליח לדבר עבירה. ושכיר זה איסור יותר גדול.
שאלה: תפילין מקשה אחת: מה עדיף לרכוש תפילין מקשה א (כולו מקשה אחת) ללא תפירות מכוונות, (מפני שאם קונים מקשה א תפירות מכוונות אז יש חשש שמא יפתחו 4 החדרים) או מקשה ב עם תפירות מכוונות (תוספת חתיכת עור אחת), מה יותר מהודר?
תשובה: אין קשר בין תפילין מכוונות לעניין מקשה. תפירות מכוונות, פירושו לפי היצרנים, הוצאת הגיד הפנימי שיראה גם בחוץ בין הבתים ואין בעשייתו כל גרימת חולשה או פמיחת רווח בין הבתים. יש מהיצרנים שמבטיחים יותר אחריות להשארות ריבוע הבית בבתים מעור אחד - לא מקשה, מכיון שבדרך היצור ניתן להביא את הבתים להיות לחוצים אחד לשני, מה שאינו ניתן לדבריהם בבית מקשה. מקשה, פירושו, כל הבית, כולל כל התיתורא, מעור אחד ולא שמעתי מקשה שעשוי עם תוספת עורות, שאז שמו נקרא בית מעור אחד אבל לא מקשה. למרות האמור לעיל, יש מהדרין לקנות מקשה עבודת יד אצל יצרנים טובים ולרוב שם אין את הבעיות שחששת וניתן גם להוציא גיד החוצה. הרב שלמה פיירשטין בן יעקב
שאלה: מנהג "סעודת אמנים": מהו המקור, בנגלה או בנסתר, למנהג "סעודת אמנים"? (לא המנהג לברך באזכרות וכד, אלא לעשות סעודה מיוחדת, שבה כל אחד מברך בנפרד על כל מאכל, וכולם עונים על כל הברכות של כולם, ומזה אומרים שצומחות ישועות)
תשובה: מנהג זה הינו מנהג שנפוץ בשנים האחרונות. חשיבות הסעודה היא בעצם העובדה שמתאספים קבוצה של אנשים שכל עניינה של ההתאספות זה לברך ולהודות לה' יתברך, וזה העיקר. על גבי זה ישנם סיפורים רבים על ישועות שסעודות כאלו פעלו, ואלו נובעות מהזכויות הרבות שמתאספות ומתרבות מברכת ה' ועניית אמנים רבים כל כך. גם אם לא רואים ישועות באופן ישיר ומידי, ודאי שהזכויות הרבות מעוררות סנגוריה רבה בשמים על המשתתפים ועל האדם שמכוונים בסעודה זו לזכותו. אולם צריך לזכור כי העיקר אינו התועלת המשנית הנולדת מסעודות אלו, אלא עצם הזכות לשבח ולברך את ה' יתברך. כמו כן, ראוי מאוד בסעודות אלו לכוון גם לזכות כלל ישראל וארץ ישראל ולא רק לזכויות של אנשים פרטיים. יצא לאחרונה ספר בשם 'מילה אחת אמן', הכולל בתוכו סיפורים רבים בנושא עניית אמן בכלל, כדאי מאוד לרוכשו משום שיש בכוחו לחזק מאוד בעניין אמירת אמן על הברכות. הרב שמואל הולשטיין
שאלה: להיפגש לפני החתונה: רציתי לדעת האם אני אוכל לראות את הארוס שלי ביום שלפני היום של החתונה, לפני ואחרי הטבילה במקווה, מה אומרת ההלכה?
תשובה: מזל טוב! שתזכו להקמת בית נאמן וקדוש. נהגו בקהילות ישראל שהחתן והכלה לא נפגשים במשך השבוע שלפני החתונה. למנהג זה ישנם סימוכים הלכתיים, אך ישנו גם רעיון רוחני שעומד מאחריו. חתונה היא בניית קשר של שני אנשים נפרדים שקשרו את עולמם זה בזו על מנת להיעשות לאחד. אולם כדי שלקשר זה יהיה גודל ועוצמה, צריך שכל אחד מהשנים יהיה בעל אישיות ומידות טובות שאז האיחוד יהיה גדול ובעל תוכן. אך לעיתים הקשר הזוגי עלול לתת תחושה כי ללא בן בת הזוג אני אינני שווה כלום, ותיקון המידות האישי נשכח ונדחק. לכן השבוע שלפני החתונה מוקדש על ידי כל אחד מבני הזוג לתיקון המידות האישי והכנה נפשית טובה לקראת בניית קשר זוגי איתן ומרומם, קשר המבוסס על תיקון המידות האישי ועל גבי זה חיבור זוגי. מזל טוב. הרב שמואל הולשטיין
שאלה: בדיקת גריסים, עדשים ותותים : כיצד יש לבדוק גריסים, עדשים ותותים?
תשובה: א. יש לקנות גריסים, עדשים שאין בשקיות שאריות של קורים ופרורים רבים. ב. מפזרים את הגריסים והעדשים על משטח לבן ובודקים בין הגרגירים, וכן אם רואים חורים בגרעינים. ג. לשפוך לקערה עם מים את הגריסים וכל הצף יש ליטול. ד. תות שדה יש להוריד כ-1 ס"מ קרוב לעלים, וכן לשטוף היטב במים. בברכת התורה והארץ הרב יהודה הלוי עמיחי
שאלה: נחלת שבט לוי: האם היום כאשר ארץ ישראל מיושבת צריך לקיים "לא יטול נחלה בארץ", ואיך אפשר לנסות לקיים את המצווה?
תשובה: הפסוק הזה מדבר בחלוקת השבטים, שלא נותנים לכהנים וללויים. חלוקת ארץ ישראל שמחלקים בגורל, לא ניתנה לכהנים וללויים. מדובר על החלוקה של השלטון, של הרכוש הציבורי. וגם שם הרמב"ם כותב (בסוף הלכות שמיטה ויובל) שאם זה מחוץ לגבולות הארץ המוזכרים בפרשת מסעי, אין את המגבלה הזו. היום זה לא שייך. גם אז היה מותר לכהנים וללויים לקנות חלקה בארץ. אין מניעה שהאדם כפרט יקנה בית.
שאלה: כתיבת ברכות על בד: אני מעוניין להדפיס ברכה על בד, את הברכה אני מתכוון לרשום ללא שם מפורש, האם יש בזה בעיה? בעיות שיכולות להיות: 1. כביסה - האם צריך לחשוש ממחיקה, האם צריך להקפיד לשטוף לבד? 2. אחסון - האם הבד צריך להיות דווקא מעל אריגים אחרים שאין עליהם ענייני קודש? 3. שימוש - האם יש צורך לשמור על נקיות הבד, האם צריך לחשוש מלשים ליד שולחן אוכל שיש בו פירורים? 4. אולי יש נקודות נוספות שלא העלתי.
תשובה: אם לא יייכתבו שמות, לא ה' ולא אלקים, אין לבד מעמד של דבר קדוש, אם כי יש לכבדו. כביסה מותרת, אכילה על גביו אסורה.
שאלה: תורה ופרנסה: אף על פי שנשאל הרב כבר על שילוב ביניהם, יש נקודה שלא ברורה לי, זמן הנישואין. התשובה בדרך כלל היתה, ללמוד כמה זמן בישיבה ואחרי זה ללמוד מקצוע. כידוע זמן הנישואין צריך לא להתאחר אם הוא לא לומד תורה, ואם כן יוצא שמיד שמתחיל ללמוד לימודים למקצוע, צריך להתחתן, ושאלתי ממה יתפרנס בינתיים, הרי צריך גם לשלם על הלימודים האקדמאים שלוקחים הרבה שנים וגם לפרנס משפחה, וגם ללמוד תורה. איפה יש זמן לכל?
תשובה: אם אין פתרון למימון, אזי צריך לדחות את הנישואין. מפני שההתחייבות של הבעל בנישואיו לזון ולפרנס את אשתו. אמנם במקרים רבים יש פתרונות שונים, כדוגמת מסלול "שילובים" שבישיבת הר ברכה, בו גם מי שלומד מקצוע אקדמי לומד מספר שעות בישיבה ומקבל על כך מלגה, בנוסף לכך שהדיור זול יחסית.
שאלה: כשרות אטריות סיניות: האם מותר להשתמש באטריות אורז RICE STICK-המיוצרות בסין ללא הכשר?
תשובה: אין לאכול כל מאכל שאין עליו הכשר, ובייחוד לא איטריות שבהם יש הרבה חומרי לוואי (טעם, משמרים וכו'), ועל כן אין לאכול מאכלים אלו ללא כשרות. בברכת התורה והארץ הרב יהודה הלוי עמיחי
שאלה: חנוכת בית לאחר כמה שנים: לפני 8 שנים עברנו אני ומשפחתי לגור בבית חדש. אותה שנה עוד הייתה שנת האבל של סבא שלי, אביה של אימי שתאריך ימים בטוב ובנעימים, ולכן, לא עשינו חנוכת בית עם הגיענו לבית בעצם עד היום. האם זה חמור שלא עשינו חנוכת בית, ואם אפשר עוד לעשות? לפני כמה שנים שאלתי רב באינטרנט, רב של חב"ד, הוא אמר לי שלא כדאי לעשות חנוכת בית, מספיק אם נלמד תורה בבית, ונחגוג שמחות בביתנו, כמובן על בסיס טהרת המשפחה ושמירה על גדרי הצניעות, וכן נקיים שמחה כל שבת ושבת.
תשובה: אינני יודע אם השימוש במונח חמור הוא נכון, אבל ודאי שעדיף לעשות חנוכת בית שכן חנוכת בית עוזר מאוד ברוחניות הבית וכדו'. ואם עדיין לא עשית חנוכת בית אף פעם לא מאוחר תעשה עתה.
שאלה: הפעלת מזגן כשיש חילוקי דעות: קראתי את תשובת הרב בנדון מל אב תשס"ב אך לא הבנתי את הפסקה השניה ("יתירה מזאת וכו "). אני ממונה על 6 עובדות היושבות בחדר אחד גדול (בשיטת open space). היו במהלך השבוע חילוקי דעות גדולים באשר להדלקת המזגן ומפזר החום במשרד מחד גיסא, ופתיחת החלון מאידך גיסא. הארוע הסתיים כשאחת העובדות לקתה בקוצר נשימה רציני שחייב הזמנת אמבולנס. התופעה חלפה, לאל, מהר, אך כמובן שהיתה מגמה לייחס זאת לחימום המשרד. לדעתי, הגורם לקוצר הנשימה הוא אחר, אך אין זה מן העניין. חפשתי באינטרנט ארוע דומה ושמחתי לראות את תשובת הרב בנדון אך לצערי לא הבנתי האם הרבים קובעים או היחיד.
תשובה: בימים חמים מאוד מתחשבים גם ביחיד המעוניין בקירור. בימים קרים מאוד מתחשבים גם ביחיד המעוניין בחימום. במצבי ביניים הרוב קובע.
שאלה: בעקבות תשובה לשאלה על גילוח שפם: ראיתי תשובה של הרב לשאלה על גילוח של השפם מהשורש שלו, שהרב פסק שאסור בעקבות הט"ז בשו"ע יו"ד קפ"א סק"ג. עיינתי שם ומדובר בשו"ע שם על מידה של ירא שמים שראוי לו לצאת ידי חובת כל הדעות, והט"ז מסביר שזו דיעת הר"ח לגבי השפה העליונה. אך יש דעות שמקלות. האם אין היתר ללכת על פיהם? לרב.
תשובה: נכון אמת הדבר שמרן השו"ע כותב שם וירא שמים יצא ידי כולם, אלא שלעניות דעתי כשמרן כותב בלשון זו כוונתו לפסוק לאסור בזה, וממילא כשהט"ז כתב שבכלל זה גם השפם כוונתו שיש לאסור בזה. ולא ראיתי פוסקים שמקילים בזה, אע"פ שיתכן ויש פוסקים כאלו.
שאלה: נסיעה לעבודת אבטחה בשבת : התחלתי לעבוד בעבודת אבטחה במתקן של משרד הבטחון והשמירה עליו היא 24 שעות וכן בשבת. בקבלה לעבודה מתחייבים לעבוד גם משמרת של שבת אחת לפחות בחודש. רציתי לשאול מה דעת ההלכה לגבי נסיעה הלוך לעבודה שמתבצעת על ידי נהג גוי, ומה הדין לגבי החזרה בשבת עם אותו נהג? רציתי גם להעיר שברכב נדלקת נורה קטנה באחורי הרכב כל פעם שפותחים את הדלת האחורית אולם בדלת הקדמית אין את הבעיה הזאת.
תשובה: כיון שמדובר על עבודה ביטחונית (מתוך נקודת הנחה שזה שייך לעניינים של הצלת נפשות), לנסוע עם נהג גוי ולחזור עם נהג גוי, אינני רואה בזה בעיה. עדיף שתשב מקדימה היכן שהנורה לא נדלקת. אך אם בכל זאת אתה צריך לשבת מאחור והנורה בדלת האחורית נדלקת, תוכל לסמוך על שיטת חכמי ספרד ב"פסיק רישא דלא ניחא ליה", זה לא איסור תורה.
שאלה: כסא מתקפל בשבת: האם מותר בשבת לפתוח כסא מתקפל או כל חפץ אחר, אם כן, מדוע, הרי זה כמו מיטה של טרסיים או כוס של פרקים שזה "מהדק ואפילו "תוקע" בחוזקה?
תשובה: היות וזה עשוי לפירוק והרכבה, לא שייך בזה בניית אוהל. שם היו צריכים לתקוע בחזקה, ופה זה שום דבר.
שאלה: דיבור בבית כנסת: האם יש לרב הסבר רעיוני עמוק מדוע רבים המדברים שיחת חולין בבית הכנסת למרות ידיעת האיסור וחומרו?
תשובה: אני חושב שרוב הציבור לא מודע לחומרת האיסור. לצערנו הרב זה תופעה של חולשה. זוהי חולשה ואי אפשר להסביר אותה. יש הרבה בתי כנסת שכתוב בהם אין לדבר בשעת התפילה וקריאת התורה. פעם התפללתי בבית הכנסת של יהודי תימן, ושם לא היה השלט הזה. והם ביקשו שאומר כמה דברים על פרשת השבוע. קודם כל שיבחתי אותם, אצלכם בבית הכנסת אתם לא זקוקים לשלט הזה. זקנים, צעירים, ילדים, כולם באים לבית הכנסת קוראים פסוק אחר פסוק ולא מדברים בכלל אחד עם השני, והלוואי וכולם ינהגו כך.
שאלה: נר נשמה: אבקש לדעת מהי הברכה הנהוגה בהדלקת נר נשמה, לזיכרו של אבי זכרו לברכה?
תשובה: בהדלקת נר נשמה לא מברכים. אפשר לתת צדקה לעילוי נשמתו.